חברה יקרה,

חברה- כך נהגת להציג אותי בפני מכרייך.
הכרנו לפני עשור בשבילי הקיבוץ ובספרייה. זכיתי להכיר אישה גבוהה בעלת נוכחות, חכמה ודעתנית, שתמיד ידעה להגיד את הדבר הנכון בזמן הנכון.
בחלוף הזמן גילינו שתי אהבות משותפות- סיפורי התנ"ך והאהבה לאדמה, לצמחים ולבוטניקה.
נהגנו לנסוע יחד ללימודי פרשת השבוע. היית מחכה בזמן מחוץ לביתך בכל מזג אוויר. מסודרת, ומאורגנת, עם השרשרת המתאימה. מאופרת תמיד באלגנטיות ובחינניות. תמיד התרשמתי מהאצילות והפיקחות הרבה שיש בך.
אהבתי לשמוע את דעותיך והשקפותיך לאחר המפגשים וגם אם לא תמיד הסכמנו, נהגנו להחליף דעות ולשתף בכל. לעיתים המפגשים היו מלווים אותך לאורך השבוע ותמיד דאגת להרים טלפון ולחלוק את מחשבותייך המעמיקות בנושא.
הותרת בי הרבה זיכרונות ורגעי אושר משותפים. כמה אהבנו לנסוע למשתלה ביחד, לאכול פלאפל או ארוחות בוקר מפנקות בחצר עם הרבה ירקות ועלים מהגינה. לא אשכח את ימי הקיץ בהם היינו יושבות על הדשא בשעת השקיעה ומדברות. סיפרת בגאווה על משפחתך שאת כל כך אוהבת- סיגלית, לילך, שירה ואודי אשר תמיד היו נתונים בראש מעייניך. סמכת עליהם כל כך והתגאית בדרכם ובבחירות שלהם. מעולם לא שמעתי ממך נימה שיפוטית או ביקורתית על פועלם.

בשנה האחרונה התעניינת בילדיי, ידעת את תחביביהם ובמה הם עוסקים, דאגת להם ושאלת לשלומם בכל עת שהתראינו, כמו סבתא אוהבת. בחודש וחצי האחרונים דאגת להוציא אותי מכל מפגש משותף עם ספר בנושא צמחים ובוטניקה. היית מכינה את הספר בהישג יד מראש ומצהירה שיש לך ספר מיוחד עבורי שאין לך בו שימוש עוד. תמיד פינקת במתנות שמותאמות לאהבות שלי והקדשת לי אותם באהבה. גם את שרשרת האלמוגנים שנתת לי לפני שלוש שנים אני עונדת לעיתים קרובות. רק עכשיו, במבט לאחור אני מבינה מדוע נתת לי אותה. את הבנת כבר מזה זמן רב מה מחבר ביננו אך אני לעומת זאת, הבנתי את זה בשלב מאוחר הרבה יותר.

שתינו היינו מאוד חרדות לפרטיות שלנו ומצאנו אוזן קשבת אחת אצל השנייה. השיחות שלנו ילוו אותי וישמרו אצלי לעד. מלאת חלק גדול בחיי, את תחסרי לי מאוד ואני כבר מתגעגעת.
נוחי בשלום חברה יקרה,
תהא נשמתך צרורה בצרור החיים.